paragraph_text: Pjevački zbor, skupina je od najmanje šesnaestero ljudi koji zajedno pjevaju, pod vodstvom zborovoditelja, uz pratnju glazbala ili a cappella, i time je veća glazbena skupina od glazbenoga sastava. Uvježbavanjem repertoara (programa), održavaju koncerte, nastupaju na glazbenim festivalima, smotrama ili javnim događanjima, ili sudjeluju u bogoslužju kao crkveni zbor. Zborovi mogu biti profesionalni (pjevači su plaćeni za svoje pjevanje) ili amaterski. Za primanje u članstvo zborovi nerijetko priređuju audicije kako bi se uvjerili odgovaraju li vještine kandidata potrebama zbora. Zborovi mogu djelovati i kao udruge.